Jean Pierre Maeysz
De Jean Pierre Maeysz (Johann Peter Mäysz), gebuer den 2. Mee 1780 an der Stad Lëtzebuerg an do gestuerwen, de 27. August 1866, war e lëtzebuergesche Geeschtlechen.

No senger Priisterwei am Joer 1806 gouf Jean-Pierre Maeysz Vicaire zu Saarlouis; duerno huet hien am Kolléisch vu Phalsbourg Latäin enseignéiert. 1814 koum hien zeréck op Lëtzebuerg a war fir d'éischt Paschtouer vun der Par Sichenhaff (Bons-Malades) an duerno, bis 1841, vun der Par St. Jean am Gronn.

De Maeysz huet eng wichteg Roll bei der Kreatioun vun der École modèle, der Musterschoul fir Schoulmeeschteren, gespillt, déi 1818 gegrënnt gouf a wou hie vum Juli 1818 u bis zu hirer Ofschafung am Joer 1830 enseignéiert huet. De Maesz gouf 1849 "membre effectif" vun der archeologescher Gesellschaft a war Grënnungsmember vun der Société des sciences naturelles.

De Maeysz huet eng Rei vu Schoulbicher publizéiert, ë. a.: Chronologische Uebersicht der Geschichte der Stadt und des Gross-Herzogthums Luxemburg, nebst einer Topographie: zum Gebrauche der vaterländischen Elementar-Schulen des mittleren Unterrichts durch J.P. Mäysz. Zu Lützemburg: Schmit-Brück, 1819. 48 S.

Literatur 

 Anonymus 1866. [Johann Peter Maeysz †]. Luxemburger Wort 1866, Nr. 200 (29. August), S. 2.
 Namur, A., 1866. Notice biographique sur feu l'abbé J.-P. Maeysz. Luxembourg, Heintzé frères, 44 S.
 Neyen, A., 1876. Biographie Luxembourgeoise. Histoire des hommes distingués originaires de ce pays considéré à l'époque de sa plus grande étendue ou qui se sont rendus remarquables pendant le séjour qu'ils y ont fait. Tome 3. Luxembourg, J. Joris, 490+XXXI+XII S. + table gén. alphabét. (J.-P. Maeysz: S. 259-261).
 Sprunck, A., 1952. Jean-Pierre Maeysz père et fils. Biographie nationale du pays de Luxembourg, fasc. 4, S. 417-456. 

Gebuer 1780
Gestuerwen 1866
Lëtzebuergesch Auteuren
Lëtzebuergesch Paschtéier
Membere vun der Section historique vum Institut grand-ducal
Membere vun der Section des sciences naturelles, physiques et mathématiques vum Institut grand-ducal